b'\n_START_ARTICLE_\nSpecialna enota Ministrstva za notranje zadeve Republike Slovenije\n_START_SECTION_\nZgodovina\n_START_PARAGRAPH_\nZgodovina specialne enote se za\xc4\x8denja v sedemdesetih letih 20. stoletja, ko so tudi v tujini nastajale podobne enote za boj proti terorizmu. Vzrok temu je bil krvav razplet dogodkov s talci na olimpijskih igrah v M\xc3\xbcnchnu, v takratni Jugoslaviji pa je povod dal tudi vdor teroristi\xc4\x8dne skupine v Jugoslavijo._NEWLINE_Decembra leta 1972 je bila ustanovljena \xc4\x8ceta milice za posebne naloge, ki sta jo sestavljala Vod milice za posebne naloge in Vod milice za zavarovanje objektov, kar lahko \xc5\xa1tejemo za za\xc4\x8detek specialne enote kot jo poznamo danes._NEWLINE_Vod za posebne naloge je bil ustanovljen 1. marca 1973 in je bil sestavljen iz treh oddelkov mili\xc4\x8dnikov, ki so leta 1972 uspe\xc5\xa1no kon\xc4\x8dali usposabljanje, za delo pa so se odlo\xc4\x8dili prostovoljno._NEWLINE_Leta 1978 je bila ustanovljena \xc5\xa1e Za\xc5\xa1\xc4\x8ditna enota milice (ZEM), ki je bila sestavljena iz vodstva ZEM, \xc4\x8dete za posebne naloge (vod za protiteroristi\xc4\x8dne in protidiverzantske naloge, vod za prometno operativne naloge), \xc4\x8dete milice za zavarovanje oseb in objektov, samostojnega oddelka za materialno-tehni\xc4\x8dne zadeve in samostojnega voda za protidiverzijsko za\xc5\xa1\xc4\x8dito. S tem je ta enota dobila vse lastnosti sodobne specialne enote._NEWLINE_Po zmagi demokrati\xc4\x8dnih strank, leta 1990 je bila Specialna enota ustanovljena z odlo\xc4\x8dbo takratnega ministra za notranje zadeve Igorja Bav\xc4\x8darja, 23. avgusta istega leta. Ustanovitvi SE MNZ je sledilo obdobje neposrednih priprav na morebitni voja\xc5\xa1ki spopad z JLA. SE MNZ je aktivno sodelovala v osamosvojitveni vojni leta 1991. Tudi v obdobju umika JLA je imela SE MNZ pomembno vlogo. Zadnje dejanje v vojni za Slovenijo je predstavljalo zavarovanje odhoda JLA z ozemlja Slovenije 26. oktobra 1991._NEWLINE_Z reorganizacijo in sistemizacijo, ki jo je leta 2000 prinesel Zakon o policiji, je policija postala organ v sestavi Ministrstva za notranje zadeve, Specialna enota pa notranje organizacijska enota Generalne policijske uprave.\n_START_SECTION_\nOznake\n_START_PARAGRAPH_\nZnak specialne enote ima obliko \xc5\xa1\xc4\x8dita. V zgornjem delu je napis SPECIALNA ENOTA, pod njim pa je stilizirana podoba karantanskega panterja. Osnova \xc5\xa1\xc4\x8dita je \xc4\x8drna, obroba in napis sta zlato rumena, panter na na\xc5\xa1itku pa je rde\xc4\x8d.'